b'\n_START_ARTICLE_\nSeks kamerater\n_START_PARAGRAPH_\nSeks kamerater (engelsk: The Hasty Heart) er et skuespill fra 1945 av amerikanske John Patrick. Stykket ble oversatt til norsk av Karl-Ludvig Bugge og hadde premiere p\xc3\xa5 Det Nye Teater i Oslo 15. november 1945._NEWLINE_Dramatikeren John Patrick, som alt hadde begynt \xc3\xa5 f\xc3\xa5 suksess i den amerikanske film- og teaterverdenen, meldte seg i 1942 som frivillig for American Field Service for \xc3\xa5 delta i andre verdenskrig p\xc3\xa5 britisk side. Han tjenestegjorde i Montgomerys \xc3\x85ttende arm\xc3\xa9 i Egypt. Deretter deltok han i kamper i India og i Burma der spiren til hans neste teaterstykke The Hasty Heart ble s\xc3\xa5dd. Patrick ferdigstilte dette stykket p\xc3\xa5 skipet som bragte ham hjem til USA etter krigen, og da det n\xc3\xa5dde teaterscenen ble det en kassasuksess. I 1949 kom filmversjonen med Ronald Reagan i hovedrollen, og i 1983 s\xc3\xa5 en amerikansk TV-versjon dagens lys.'